Document ID: 31994D0275

Komisijas Lēmums
(1994. gada 18. aprīlis)
par trakumsērgas vakcīnu atzīšanu
(94/275/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un ievedumiem Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā [1], un jo īpaši tās 10. panta 2. punkta a) apakšpunkta trešajā ievilkumā, un 3. punkta b) apakšpunkta i) daļā,
tā kā ir jāatzīst trakumsērgas vakcīnas, ko atļauts lietot suņiem un kaķiem, ar kuriem dalībvalstis tirgojas savā starpā, par trim mēnešiem vecākiem suņiem un kaķiem, kas paredzēti tirdzniecībai dalībvalstu starpā, kā arī gadījumā, kad suņus un kaķus paredzēts laist tirgū Īrijā un Apvienotajā Karalistē un to izcelsme nav minētās divas valstis;
tā kā atbilstoši 10. panta 2. punkta a) apakšpunkta trešajam ievilkumam un 3. punkta b) apakšpunkta i) daļai vakcīnām jābūt inaktivētām ar vismaz vienu starptautisku antigēnu vienību (PVO standarts), ko nosaka saskaņā ar aktivitātes testu, izmantojot paņēmienu, kas aprakstīts Eiropas Farmakopejā;
tā kā, lai vakcīnas varētu atzīt Kopienas līmenī, papildus ir jānosaka vakcīnu izgatavošanas noteikumi; šajā ziņā var atsaukties uz protokoliem, kas aprakstīti attiecīgajā Eiropas Farmakopejas monogrāfijā;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠĀDU LĒMUMU.
1. pants
Kopienas līmenī atzīst vakcīnas, ko izgatavo saskaņā ar protokoliem, kuri noteikti Eiropas Farmakopejas monogrāfijā vaccinum rabiei inactivatum ad usum veterinarium (trakumsērgas vakcīna (inaktivēta) veterinārai lietošanai).
2. pants
Šis lēmums ir adresēts dalībvalstīm.
Briselē, 1994. gada 18. aprīlī

Labels: 7
0
3
6